Komission päätös,

tehty 21 päivänä maaliskuuta 2001,

tavoitteen 2 kohdealueisiin kuuluvalla Nord-Pas-de-Calais'n alueella Ranskassa toteutettavia yhteisön rakenteellisia tukitoimia koskevan yhtenäisen ohjelma-asiakirjan hyväksymisestä

(tiedoksiannettu numerolla K(2001) 556)

(Ainoastaan ranskankielinen teksti on todistusvoimainen)

(2002/505/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) ja erityisesti sen 15 artiklan 5 kohdan,

on kuullut aluekehityksen ja alueellisen uudelleenjärjestelyn komiteaa, perustamissopimuksen 147 artiklassa tarkoitettua komiteaa sekä maatalouden rakenteiden ja maaseudun kehittämisen komiteaa,

sekä katsoo seuraavaa:

(1) Asetuksen (EY) N:o 1260/1999 II osaston 13 artiklassa ja sitä seuraavissa artikloissa säädetään yhtenäisten ohjelma-asiakirjojen laatimista ja täytäntöönpanoa koskevista edellytyksistä.

(2) Asetuksen (EY) N:o 1260/1999 15 artiklan 1 ja 2 kohdassa säädetään, että jäsenvaltio voi toimittaa komissiolle mainitun asetuksen 8 artiklassa tarkoitettuja kumppaneita kuultuaan kehittämissuunnitelman, jota pidetään ehdotuksena yhtenäiseksi ohjelma-asiakirjaksi ja jonka sisällöstä säädetään mainitun asetuksen 16 artiklassa.

(3) Asetuksen (EY) N:o 1260/1999 15 artiklan 5 kohdan nojalla komissio tekee jäsenvaltion esittämän aluekehityssuunnitelman perusteella ja mainitun asetuksen 8 artiklassa määriteltyä kumppanuusperiaatetta noudattaen yhtenäistä ohjelma-asiakirjaa koskevan päätöksen yhteisymmärryksessä asianomaisen jäsenvaltion kanssa 48-51 artiklassa säädettyjä menettelyjä noudattaen.

(4) Ranskan hallitus esitti komissiolle 28 päivänä huhtikuuta 2000 hyväksyttävän ehdotuksen yhtenäiseksi ohjelma-asiakirjaksi, joka koskee asetuksen (EY) N:o 1260/1999 4 artiklan 1 kohdan mukaisesti tavoitteen 2 kohdealueisiin kuuluvaa ja 6 artiklan 2 kohdan mukaisesti tavoitteen 2 mukaista siirtymäkauden tukea saavaa Nord-Pas-de-Calais'n aluetta. Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(2) 40 artiklan 2 kohdan mukaisesti yhtenäistä ohjelma-asiakirjaa koskevaan ehdotukseen sisältyy myös muita kuin mainitun asetuksen 35 artiklan 1 kohdassa tarkoitettuja maaseudun kehittämistoimenpiteitä. Tämä ehdotus yhtenäiseksi ohjelma-asiakirjaksi sisältää mainitun asetuksen 16 artiklassa tarkoitetut tiedot ja erityisesti valittujen toimintalinjojen kuvauksen sekä selvityksen Euroopan aluekehitysrahaston (EAKR), Euroopan sosiaalirahaston (ESR) ja Euroopan maatalouden ohjaus- ja tukirahaston (EMOTR) tukiosaston tuesta.

(5) Komission hyväksymän ehdotuksen esittämispäivää pidetään suunnitelmasta aiheutuvien menojen tukikelpoisuuden alkamispäivänä. Koska hyväksytty ehdotus jätettiin komissiolle 1 päivän tammikuuta 2000 ja 30 päivän huhtikuuta 2000 välisenä aikana, menojen tukikelpoisuus alkaa rakennerahastojen osalta asetuksen (EY) N:o 1260/1999 52 artiklan 4 kohdan mukaisesti 1 päivänä tammikuuta 2000. Komission asetuksen (EY) N:o 2603/1999(3) 6 artiklan mukaisesti menot ovat tukikelpoisia EMOTR:n tukiosastosta ainoastaan, jos ne on tosiasiallisesti maksettu tuensaajalle sen päivämäärän jälkeen, jona ohjelma esitettiin. Olisi vahvistettava menojen tukikelpoisuuden päättymispäivä asetuksen (EY) N:o 1260/1999 30 artiklan mukaisesti.

(6) Euroopan maatalouden ohjaus- ja tukirahastosta (EMOTR, tukiosasto) rahoitettavat maaseudun kehittämistoimenpiteet määritellään asetuksessa (EY) N:o 1257/1999, jossa todetaan erityisesti, että niiden on oltava yhteensopivia ja johdonmukaisia yhteisen maatalouspolitiikan tukitoimien kanssa.

(7) Yhtenäinen ohjelma-asiakirja on laadittu yhteisymmärryksessä asianomaisen jäsenvaltion kanssa kumppanuusperiaatetta noudattaen.

(8) Komissio on vakuuttunut, että yhtenäinen ohjelma-asiakirja on laadittu täydentävyysperiaatetta noudattaen.

(9) Asetuksen (EY) N:o 1260/1999 10 artiklan mukaisesti komissio ja jäsenvaltio varmistavat kumppanuusperiaatetta noudattaen eri rahastojen tukitoimien yhteensovittamisen toisaalta keskenään ja toisaalta Euroopan investointipankin ja muiden olemassa olevien rahoitusvälineiden tukitoimien kanssa.

(10) Euroopan investointipankki on osallistunut yhtenäisen ohjelma-asiakirjan laatimiseen asetuksen (EY) N:o 1260/1999 15 artiklan 5 kohdan säännösten mukaisesti. Se on ilmoittanut osallistuvansa kyseisen asiakirjan toteuttamiseen sisäisten sääntöjensä mukaisesti.

(11) Koko ohjelmakaudella käytössä oleva yhteisön tuki ja sen vuotuinen jakautuminen ilmoitetaan euroina. Vuotuisen jaon on noudatettava sovellettavia rahoitusnäkymiä. Asetuksen (EY) N:o 1260/1999 7 artiklan 7 kohdan mukaisesti yhteisön tukeen on jo tehty kahden prosentin vuotuinen indeksikorjaus. Tukea voidaan tarkistaa ohjelmakauden puolivälissä ja viimeistään 31 päivänä maaliskuuta 2004 tosiasiallisen hintakehityksen ja suoritusvarauksen jakamisen huomioon ottamiseksi asetuksen (EY) N:o 1260/1999 7 artiklan 7 kohdan ja 44 artiklan 2 kohdan mukaisesti.

(12) Tämän yhtenäisen ohjelma-asiakirjan toimintalinjojen käytännön toteuttamistahdin huomioon ottamiseksi varojen jakoa toimintalinjoittain on voitava mukauttaa tarpeiden mukaan ennalta sovituissa rajoissa ja yhteisymmärryksessä asianomaisen jäsenvaltion kanssa,

ON TEHNYT TÄMÄN PÄÄTÖKSEN:

1 artikla

Hyväksytään yhtenäinen ohjelma-asiakirja, joka koskee tavoitteen 2 kohdealueisiin kuuluvalla ja tavoitteen 2 mukaista siirtymäkauden tukea saavalla Nord-Pas-de-Calais'n alueella Ranskassa 1 päivän tammikuuta 2000 ja 31 päivän joulukuuta 2006 välisenä aikana toteutettavia yhteisön rakenteellisia tukitoimia.

2 artikla

1. Asetuksen (EY) N:o 1260/1999 19 artiklan mukaisesti yhtenäiseen ohjelma-asiakirjaan sisältyy:

a) selonteko rakennerahastojen, EMOTR:n tukiosaston ja jäsenvaltion yhteistä toimintaa varten valitusta strategiasta ja toimintalinjoista; niiden erityistavoitteet määrällisesti ilmaistuina; ennakkoarvio odotetusta vaikutuksesta, erityisesti ympäristön tilasta, ja toimintalinjojen johdonmukaisuus talous-, sosiaali- ja aluepolitiikkaan sekä Ranskan työllisyyden kehittämisstrategiaan nähden

Toimintalinjat ovat seuraavat:

1. Työpaikkoja luova talouskehitys

2. Taloudellisen ja sosiaalisen koheesion perusta

3. Kestävät ja yhteisvastuulliset aluekehitystoimet

4. Kaupunkien reuna-alueilla harjoitetun maatalouden monipuolistaminen lisäämällä yhteisvaikutusta kaupunkialueiden kanssa

5. Tekninen apu;

b) pääpiirteittäinen kuvaus toimintalinjojen toteuttamiseksi suunnitelluista toimenpiteistä, mukaan luettuina tarvittavat tiedot sen tarkastamiseksi, että ne ovat perustamissopimuksen 87 artiklassa tarkoitettuihin valtiontukiin sovellettavien sääntöjen mukaisia;

c) ohjeellinen rahoitussuunnitelma, jossa täsmennetään jokaisen toimintalinjan osalta kullekin vuodelle kustakin rahastosta ja muista rahoitusvälineistä kohdennettavan rahoitustuen määrä, mukaan luettuna EMOTR:n tukiosaston tuen kokonaismäärä, ja erittely tavoitteen 2 mukaisesti siirtymäkauden tukea saaville alueille tarkoitetuista määrärahoista sekä kansallisen tason tukikelpoiset julkiset tai niihin rinnastettavat ja arvioidut yksityiset kokonaismäärärahat. Yhtenäistä ohjelma-asiakirjaa varten rahastoista vuosittain varatun kokonaisrahoitusosuuden on noudatettava sovellettavia rahoitusnäkymiä;

d) yhtenäisen ohjelma-asiakirjan täytäntöönpanosäännökset, joissa on oltava maininta nimetystä hallintoviranomaisesta, kuvaus yhtenäisen ohjelma-asiakirjan hallintoa koskevista yksityiskohtaisista säännöistä sekä yleiskattavan tuen käytöstä, kuvaus seuranta- ja arviointijärjestelmistä, erityisesti seurantakomitean tehtävä, ja järjestelyt kumppanien ottamiseksi mukaan seurantakomiteoihin;

e) täydentävyyden ennakkotarkastus ja tiedot rahoitusvirtojen avoimuudesta.

2. Ohjeellisessa rahoitussuunnitelmassa täsmennetään yhteisön ja asianomaisen jäsenvaltion yhteistä toimintaa varten valituista toimintalinjoista aiheutuvat kokonaiskustannukset, jotka ovat 1879900196 euroa koko ohjelmakaudella, samoin kuin rakennerahastojen tukeen varatut kokonaismäärärahat, jotka ovat 607402252 euroa, ja EMOTR:n tukiosaston tukeen varatut kokonaismäärärahat, jotka ovat 833000 euroa.

Tästä johtuva kansallinen rahoitustarve, joka on julkisen sektorin osalta 830849355 euroa ja yksityisen sektorin osalta 440815589 euroa, voidaan kattaa osittain Euroopan investointipankin tai muiden rahoitusvälineiden lainoilla.

3. Maaseudun kehittämistoimenpiteitä koskeva EMOTR:n tukiosaston rahoitusosuus ilmoitetaan yhtenäisessä ohjelma-asiakirjassa toimenpiteittäin. Toimenpiteen osaa tai toimea koskeva EMOTR:n tukiosaston rahoitusosuus vahvistetaan asetuksen (EY) N:o 1260/1999 19 artiklan 4 kohdassa säädetyssä ohjelma-asiakirjan täydennyksessä, ja se on voimassa vähintään yhden varainhoitovuoden ajan.

3 artikla

1. Tämän yhtenäisen ohjelma-asiakirjan perusteella myönnettävä rakennerahastojen tuki on 607402252 euroa ja EMOTR:n tukiosaston tuki lisäksi 833000 euroa.

Rahoitustuen myöntämistä koskevat yksityiskohtaiset säännöt, mukaan luettuna rahastojen tuki tähän yhtenäiseen ohjelma-asiakirjaan sisältyvien eri toimintalinjojen rahoitukseen, täsmennetään tämän päätöksen liitteenä olevassa rahoitussuunnitelmassa.

2. Käytettävissä oleva yhteisön kokonaistuki jakautuu rakennerahastojen kesken ohjeellisesti seuraavasti:

>TAULUKON PAIKKA>

3. Rahoitussuunnitelmaa toteutettaessa tiettyyn toimintalinjaan liittyvää kokonaiskustannusten tai rakennerahastojen osuuden määrää (koko ohjelmakauden ajalta) voidaan mukauttaa yhteisymmärryksessä jäsenvaltion kanssa enintään 25 prosenttia yhtenäistä ohjelma-asiakirjaa varten rahastoista varatusta kokonaisrahoitusosuudesta tai suuremmasta prosenttiosuudesta edellyttäen, että summa ei ylitä 30:tä miljoonaa euroa, ja noudattaen 1 kohdassa tarkoitettua rahastojen kokonaisrahoitusosuutta.

4 artikla

Tämä päätös ei vaikuta komission kantaan perustamissopimuksen 87 artiklan 1 kohdassa tarkoitetuista valtiontuista, jotka sisältyvät tähän tukitoimeen ja joita komissio ei ole vielä hyväksynyt. Jäsenvaltion esittämä tukipyyntö, ohjelma-asiakirjan täydennys tai maksatushakemus eivät korvaa perustamissopimuksen 88 artiklan 3 kohdan mukaisesti tehtävää ilmoitusta.

Ennen kuin yhteisö voi osallistua perustamissopimuksen 87 artiklan 1 kohdassa tarkoitettujen valtiontukien rahoitukseen, komission on perustamissopimuksen 88 artiklan mukaisesti hyväksyttävä tukijärjestelmät tai yksittäiset tuet, lukuun ottamatta de minimis -säännön mukaisia tukia ja Euroopan yhteisön perustamissopimuksen 87 ja 88 artiklan soveltamisesta tiettyihin valtion monialaisen tuen muotoihin 7 päivänä toukokuuta 1998 annetun neuvoston asetuksen (EY) N:o 994/98(4) kaltaisten poikkeusasetusten nojalla poikkeuksen saaneita tukia. Jollei tällaista poikkeusta tai hyväksyntää ole annettu, kyseiset tuet ovat lainvastaisia tukia, joiden seuraamukset määritellään valtiontukia koskevissa menettelysäännöissä, ja niiden osarahoitusta pidetään asetuksen (EY) N:o 1260/1999 38 ja 39 artiklassa tarkoitettuna väärinkäytöksenä.

Näin ollen komissio ei hyväksy mainitun asetuksen 32 artiklassa tarkoitettuja väli- ja loppumaksujen maksatushakemuksia sellaisten toimenpiteiden osalta, jotka koskevat tukijärjestelmiä tai yksittäisiä tukia koskevissa menettelysäännöissä vahvistetun määritelmän mukaisten uusien tai muutettujen tukien rahoitukseen osallistumista, ennen kuin kyseiset tuet on ilmoitettu ja komissio on antanut niille virallisen hyväksyntänsä.

Edellisistä alakohdista poiketen EMOTR:sta osarahoitettavaan maaseudun kehittämiseen sovelletaan asetuksen (EY) N:o 1257/1999 51 ja 52 artiklaa.

5 artikla

Menojen tukikelpoisuus alkaa 1 päivänä tammikuuta 2000 rakennerahastojen osalta ja 28 päivänä huhtikuuta 2000 EMOTR:n tukiosaston osalta.

Menojen tukikelpoisuus päättyy 31 päivänä joulukuuta 2008 rakennerahastojen osalta. Tukea asetuksen (EY) N:o 1260/1999 9 artiklan l kohdan mukaisesti myöntäville elimille aiheutuneiden menojen osalta määräaikaa jatketaan 30 päivään huhtikuuta 2009. Siirtymäkauden tukea saavalla alueella menojen tukikelpoisuus päättyy 31 päivänä joulukuuta 2007.

Viimeinen päivä, jona EMOTR:n tukiosasto ottaa huomioon maksajavirastojen tämän yhtenäisen ohjelma-asiakirjan perusteella maksamat maksut, on 31 päivä joulukuuta 2006.

6 artikla

Tämä päätös on osoitettu Ranskan tasavallalle.

Tehty Brysselissä 21 päivänä maaliskuuta 2001.

Komission puolesta

Michel Barnier

Komission jäsen

(1) EYVL L 161, 26.6.1999, s. 1.

(2) EYVL L 160, 26.6.1999, s. 80.

(3) EYVL L 316, 10.12.1999, s. 26.

(4) EYVL L 142, 14.5.1998, s. 1.